2003 — 2006 YILLARDA ChAKANA SAVDO, UMUMIY OVQATLANISh VA AHOLIGA MAIShIY XIZMAT KOʻRSATISh KORXONALARI TARMOQLARINI RIVOJLANTIRIShGA DOIR QOʻShIMChA ChORA-TADBIRLAR TOʻGʻRISIDA
(resolution, 2021-02-22)

Aholining chakana savdo, umumiy ovqatlanish va maishiy xizmat koʻrsatish korxonalari xizmatlariga boʻlgan ehtiyojini yanada toʻliq qondirish, ularning tarmogʻini, ayniqsa xizmatlar koʻrsatish darajasi respublika boʻyicha oʻrtacha darajadan past boʻlgan mintaqalarda yanada kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Iqtisodiyot vazirligi, “Oʻzbeksavdo”, “Oʻzbekbirlashuv” kompaniyalari va “Maishiy xizmat markazi” ochiq aksiyadorlik jamiyati tomonidan Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari bilan birgalikda ishlab chiqilgan 2003—2006-yillarda chakana savdo, umumiy ovqatlanish va aholiga maishiy xizmat koʻrsatish korxonalari tarmoqlarini rivojlantirish dasturlari 1—6-ilovalarga muvofiq maʼqullansin. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari “Maishiy xizmat markazi” ochiq aksiyadorlik jamiyati, “Matlubotsavdo” aholiga maishiy xizmat koʻrsatish uyushmalari, Toshkent shahar hokimligining Savdo, xizmatlar sohasi va xalq isteʼmol tovarlari ishlab chiqarish departamenti ishtirokida koʻrsatilgan dasturlarni amalga oshirish boʻyicha joylarda amaliy ishlar tashkil etilishini taʼminlasinlar. 2. Belgilansinki, dasturlarda nazarda tutilgan chakana savdo, umumiy ovqatlanish va aholiga maishiy xizmat koʻrsatish korxonalarini qurish, rekonstruksiya qilish va jihozlash savdo, maishiy xizmat koʻrsatish tashkilotlari va korxonalarining hamda tadbirkorlarning oʻz mablagʻlari, shuningdek tijorat banklari va boshqa moliya tashkilotlarining kreditlari hisobiga amalga oshiriladi. 3. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari: “Oʻzbeksavdo”, “Oʻzbekbirlashuv” aksiyadorlik kompaniyalari va “Maishiy xizmat markazi” ochiq aksiyadorlik jamiyati ishtirokida chakana savdo, umumiy ovqatlanish va aholiga maishiy xizmat koʻrsatish korxonalari tarmogʻini rivojlantirishning aniq dasturlarini (aholi punktlari boʻyicha) bir oy muddatda ishlab chiqsinlar va tasdiqlasinlar, bunda barpo etilayotgan obyektlarni mavjud savdo va xizmat koʻrsatish sohasi aholining koʻrsatilayotgan xizmatlarga boʻlgan ehtiyoji taʼminlanmayotgan tumanlar, shaharlar va qishloq aholi punktlarida joylashtirishga alohida eʼtibor bersinlar; chakana savdo, umumiy ovqatlanish va maishiy xizmat koʻrsatish obyektlarini joylashtirish (tashkil etish) uchun turar joy va noturar joy binolaridagi mavjud boʻsh maydonlarni belgilangan tartibda xatlovdan oʻtkazsinlar; chakana savdo, umumiy ovqatlanish va maishiy xizmat koʻrsatish obyektlari qurilishiga aholi uchun qulay joylardagi yer uchastkalarini tadbirkorlarga tanlov asosida bersinlar; tegishli shaharlar, tumanlar hokimliklari, loyihalash tashkilotlari bilan birgalikda tegishli hududni qurishning bosh rejasiga muvofiq dasturlarda nazarda tutilgan savdo, umumiy ovqatlanish va aholiga maishiy xizmat koʻrsatish korxonalarini qurish, rekonstruksiya qilish va jihozlash boʻyicha zarur loyiha-smeta hujjatlarini ishlab chiqsinlar; yilning har choragida 2003—2006-yillarda chakana savdo, umumiy ovqatlanish va aholiga maishiy xizmat koʻrsatish korxonalari tarmogʻini rivojlantirish dasturlari bajarilishini koʻrib chiqsinlar va hisobot choragidan keyingi oyning 20-kunigacha Vazirlar Mahkamasiga axborot bersinlar. 4. Vazirlar Mahkamasining Isteʼmol tovarlari ishlab chiqarish va savdo kompleksi, Oʻzbekiston Respublikasi Iqtisodiyot vazirligi, Davlat statistika qoʻmitasi ushbu qaror bilan tasdiqlangan dasturlarda tegishli yillar uchun belgilangan topshiriqlarning bajarilishi yuzasidan muntazam asosda, kelishilgan jadval boʻyicha monitoring olib borsinlar. 5. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari M.Z. Usmonov zimmasiga yuklansin.